[{"text_idx": "#000001", "text": "Mae\u2019r antur Ewropeaidd yn parhau i Hwlffordd ac i\u2019r Seintiau Newydd wrth iddyn nhw baratoi ar gyfer ail gymal ail rownd ragbrofol Cyngres Europa."}, {"text_idx": "#000002", "text": "Mae\u2019n gyfartal 1-1 rhwng Y Seintiau Newydd a Swift Hesperange wedi\u2019r cymal cyntaf a bydd cewri Croesoswallt yn fwy na bodlon gyda\u2019r sgo\u0302r hwnnw yn dilyn perfformiad siomedig yn Neuadd y Parc nos Fawrth diwethaf."}, {"text_idx": "#000003", "text": "Bydd gan Hwlffordd her ychydig yn anoddach gan eu bod nhw wedi colli 2-1 yn y cymal oddi cartref yn erbyn B36 To\u0301rshavn, ond mae\u2019r Adar Gleision wedi profi yn y rownd ddiwethaf eu bod yn gallu achosi sioc yn Stadiwm Dinas Caerdydd."}, {"text_idx": "#000004", "text": "Pe bae\u2019r Seintiau Newydd neu Hwlffordd yn ennill y rownd hon, yna mi fyddan nhw\u2019n camu ymlaen i\u2019r drydedd rownd ragbrofol, ac ar o\u0302l hynny dim ond ge\u0302m ail gyfle fyddai rhwng y clybiau a rownd grwpiau Cyngres Europa."}, {"text_idx": "#000006", "text": "Mae Montenegro ac Andorra yn debygol o ddringo uwchben Cymru ar restr detholion clybiau UEFA os na all Y Seintiau Newydd a Hwlffordd newid hynny gyda canlyniadau cadarnhaol yr wythnos hon."}, {"text_idx": "#000009", "text": "Bu rhaid i\u2019r Seintiau Newydd amddiffyn yn gadarn am gyfnodau hir o\u2019u dwy ge\u0302m yn erbyn BK Ha\u0308cken yn y rownd ddiwethaf, a\u2019r disgwyliad oedd y byddai pencampwyr Cymru yn mwynhau mwy o feddiant yn erbyn Swift Hesperange o Lwcsembwrg, ac yn gallu gosod eu stamp eu hunain ar y ge\u0302m."}, {"text_idx": "#000010", "text": "Ond am ryw reswm roedd yna ddiffyg sbarc a dychymyg yn chwarae\u2019r Seintiau Newydd nos Fawrth, o bosib oherwydd absenoldeb y prif sgoriwr Declan McManus a\u2019r chwaraewyr canol cae dylanwadol, Daniel Redmond, Jon Routledge a Dan Williams."}, {"text_idx": "#000011", "text": "A mater o amser oedd hi nes i bencampwyr Lwcsembwrg fynd ar y blaen, wrth i Simao Martins brodio croesiad isel i gefn y rhwyd wedi dim ond 14 o funudau."}, {"text_idx": "#000012", "text": "Roedd yr ymosodiadau yn brin gan y ti\u0302m cartref, a phan ddaeth unig gyfle\u2019r Seintiau o\u2019r hanner cyntaf, fe darodd Josh Daniels ei ergyd dros y trawst o chwe llath."}, {"text_idx": "#000013", "text": "Bu fawr o newid wedi\u2019r egwyl, ac wedi 10 munud o\u2019r ail hanner fe gafodd capten Swift, Dominik Stolz ei faglu\u2019n y cwrt gan Josh Pask gan ennill cic o\u2019r smotyn i\u2019r ymwelwyr."}, {"text_idx": "#000014", "text": "Roedd Stolz wedi methu cic o\u2019r smotyn yn ail gymal y rownd flaenorol yn erbyn Slovan Bratislava, a dyna wnaeth eto yn Neuadd y Parc gyda Connor Roberts yn ymestyn yn isel i\u2019w dde gan gael pawen gadarn at y be\u0302l i gadw\u2019r sgo\u0302r yn 0-1."}, {"text_idx": "#000016", "text": "Gyda 74 munud ar y cloc fe gafodd Swift eu synnu wrth i gic gornel y Seintiau gael ei chlirio at yml y cwrt ble roedd Rory Holden yn disgwyl i danio ergyd nerthol droed chwith heibio i\u2019r golwr Geordan Dupire gan ddod a\u2019r sgo\u0302r yn gyfartal yn erbyn llif y chwarae."}, {"text_idx": "#000017", "text": "Hon oedd go\u0302l gyntaf y gw\u0302r o Ogledd Iwerddon ers iddo ymuno a\u0302\u2019r Seintiau o Port Vale, ac mae\u2019n go\u0302l hollbwysig sy\u2019n cadw\u2019r Seintiau Newydd yn yr ornest."}, {"text_idx": "#000019", "text": "Cyn y tymor yma, doedd Swift Hesper ond wedi chwarae dwy rownd yn Ewrop gan golli yn erbyn Legia Warsaw o Wlad Pwyl yn 1990, ac yna colli eto yn erbyn Domz\u030cale o Slofenia yn 2021."}, {"text_idx": "#000021", "text": "Bydd yr enillwyr yn wynebu unai FC Struga (Gogledd Macedonia) neu Buduc\u0301nost Podgorica (Montenegro) yn nhrydedd rownd ragbrofol Cyngres Europa, a Struga sydd ar y blaen o 1-0 wedi\u2019r cymal cyntaf."}, {"text_idx": "#000024", "text": "Wedi buddugoliaeth annisgwyl yn erbyn KF Shke\u0308ndija o Ogledd Macedonia yn y rownd ddiwethaf, mae Hwlffordd yn parhau i fyw y freuddwyd Ewropeaidd."}, {"text_idx": "#000025", "text": "Ac roedd yna her fawreddog yn eu disgwyl yn Ynysoedd Ffaro\u0308e nos Iau, yn erbyn ti\u0302m oedd yn llawn chwaraewyr rhyngwladol profiadol."}, {"text_idx": "#000028", "text": "Ac wedi dim ond 11 munud o\u2019r cymal cyntaf yn Gundadalur roedd B36 ar y blaen wrth i flaenwr rhyngwladol Ynysoedd Ffaro\u0308e, Hannes Agnarsson orffen symudiad slic i\u2019r ti\u0302m cartref."}, {"text_idx": "#000031", "text": "Ond wrth i Hwlffordd wthio\u2019n uwch i fyny\u2019r cae, fe agorodd y bylchau yn y cefn, ac wedi pas letraws hyfryd gan Michal Przybylski (sgoriodd yn erbyn YSN yn 2020), fe sgipiodd Bjarki Nielsen heibio i Jack Wilson a thynnu\u2019r be\u0302l yn o\u0302l i lwybr Andrass Johansen orffennodd yn glinigol i ddyblu\u2019r fantais gyda awr ar y cloc."}, {"text_idx": "#000032", "text": "Gyda dim ond 10 munud o\u2019r ge\u0302m yn weddill, roedd Hwlffordd yn o\u0302l yn y ge\u0302m wrth i\u2019r blaenwr newydd, Martell Taylor-Crossdale rwydo ei go\u0302l gyntaf i\u2019r Adar Gleision."}, {"text_idx": "#000033", "text": "Chwipiodd Jack Wilson groesiad isel o\u2019r dde, ac er i amddiffyn B36 geisio clirio fe syrthiodd y be\u0302l yn garedig i Taylor-Crossdale a ddangosodd ei reddf naturiol i rwydo gyda\u2019i unig gyfle o flaen go\u0302l, ac hynny ar o\u0302l gweithio\u2019n ddi-flino yn amddiffyn o\u2019r llinell flaen drwy gydol y ge\u0302m."}, {"text_idx": "#000034", "text": "Felly dim ond un go\u0302l sydd ynddi cyn yr ail gymal yn Stadiwm Dinas Caerdydd, ac fe brofodd Hwlffordd yn y rownd flaenorol, ac yng ngemau ail gyfle Uwch Gynghrair Cymru, eu bod yn gallu achosi sioc, gyda ychydig o gymorth gan eu golwr talentog, Zac Jones."}, {"text_idx": "#000035", "text": "Bydd yr enillwyr yn wynebu unai HNK Rijeka (Croatia) neu KF Dukagjini (Kosovo) yn nhrydedd rownd ragbrofol Cyngres Europa, a Rijeka sydd ar y blaen o 1-0 wedi\u2019r cymal cyntaf."}]